12.2.07  5. postoperativer Tag    Zum hütige Tag chann ich nonig vill säge, will ich han am Papi nur es paar wenigi Sache chönne verzelle und de Papi hät hüt wieder müesse go schaffe.    De Tag isch eigentli nöd eso de Hammer gsii.  Mini Eltere vermuetet, dass es mir halt langwiilig isch. Ich mache zwar grossi Fortschritt. Ich gsehne nüme us wie de Rocki B. und aus Teletabi-Mützli han ich nümme a (ziemers immer selber ab, s'Mami hät nöd so freud). Usserdem chumm ich nur no es Dafalgan all 8 Stund über und bruche kei wiiteri Schmerzmittel. Mit em Schlafe han ich immer no es Problem. Es isch villicht möglich, dass ich jetzt eifach e chli Angst han iizschlafe, will am letschte Mittwuch bin i iigschlafe und mit Mega-Chopfweh ufgwachet. Es  chann aber au anderi Erchlärige geh, wie z.B. d'Umgebig usw. A propos Umgebig, ich han jetzt wieder mis alte (heissgliebte) Zimmer übercho. Am Abig bin i aber eigentli guet druffe gsii. Isch ja e kei Überraschig, schliesslich isch Herr und Frau Götti und de Papi i sim komische Kostüm cho. Die händ u lang mit mir gspillt und ich hann u viel glachet und bin scho im Bettli wieder ufgstande. Bis bald!